Onwillig verlief Omnibus Marijke Greeff: Graffiti Boeke
Onwillig verlief Omnibus
Net nadat Carmelita Fernandez aan 'n dogtertjie geboorte gegee het, sterf sy, maar nie voordat sy haar man, Diego, versoek om die kindjie Esmeralde te noem nie. Diego het sy sigeunervrou hartstogtelik liefgehad en daarom stem hy in tot die sigeunernaam.
Toe sy grootword, het Esmeralde dan ook al die vuur en eiesinnigheid waarvoor sigeuners bekend is - en haar oorlede moeder se donker, eksotiese skoonheid. Met haar agtiende verjaarsdag reël haar ouma 'n groot bal, met die hoofdoel om Esmeralde aan hubare mans voor te stel. By die bal ontmoet Esmeralde die baie aantreklike donker René Courtelle. Hulle is dadelik aangetrokke tot mekaar, maar René is 'n getroude man. Wat Esmeralde egter nie weet nie, is dat hy baie ongelukkig getroud is met 'n erg ontroue vrou wat met iemand konkel om al die Courtelle-skatte in die hande te kry.
In 'n dobbelspel word Shakira deur haar pa aan 'n seerower verpand - Raoul Monserat, dodelik aantreklik, dodelik gevaarlik, kaptein van die seerowerskip die Swart pêrel. Monserat is legendaries, word gevrees en verafsku - hy's wreed, meedoënloos, pleeg gruweldade, onteer vroue … Op die Swart pêrel word hulle teen haar sin in die eg verbind, en Shakira weet - een of ander tyd gaan dié onvoorspelbare, kil man sy huweliksregte opeis.
Hy word vir haar 'n raaisel, sy optrede strook nie altyd met sy reputasie nie. Sy weet hy gebruik haar net as 'n skans in sy soektog na die skat, maar hoe langer sy Monserat ken hoe minder wíl sy haar teësit. Is hy werklik wie hy voorgee om te wees?
Dis die geheimsinnige Nagvalk met sy strelende mond en beskermende arms wat Melesinda se hart en gedagtes sedert haar aankoms in Frankryk vol lê. Maar met die markies Beamont du Brecy moet sy trou. Aan haar seerowerbloed dra sy swaar, maar dit stuit Beau du Brecy nie. En ter wille van die markiesin Du Brecy sal sy met die markies trou. Al behoort haar hart aan die Nagvalk.
Beau ontken die Nagvalk se bestaan, al red hy Melesinda keer op keer. Terwyl Beau oorheers word deur wraak ná sy suster se dood, raak Melesinda al hoe meer verward - is dit moontlik dat 'n vrou terselfdertyd tot twee sulke uiteenlopende mans aangetrokke kan voel?